《归舟寄戴经明太守京中》
明代·祁衍曾

晨出燕市门，暮宿滹沱水。相思谁谓尔，一别成万里。

苏季远辞秦，周南留太史。荣枯有是非，所嗟日月驶。

弭棹重翘首，双阙徒纚纚。纚纚亦何为，行云邈难追。

彼美都人士，粲粲扬春姿。黄金与白璧，结客甘如饴。

失意一杯酒，邱山遂可移。君身大瓠种，岂为尘网羁。

淮阳纵卧理，无乃积薪嗤。愿子自爱惜，去矣从此辞。

作者简介：广东东莞人，字羡仲。弘治十五年进士，授户部广西司主事，升员外郎中。性通脱，隐居罗浮。事母兄极孝友，后遭母丧，以毁卒。文誉颇盛，有《绿水园集》。